2011D0025 — DA — 03.07.2012 — 002.001

Dette dokument er et dokumentationsredskab, og institutionerne påtager sig intet ansvar herfor

►B DEN EUROPÆISKE CENTRALBANKS AFGØRELSE af 14. december 2011 om yderligere midlertidige foranstaltninger vedrørende Eurosystemets refinansieringstransaktioner og belånbar sikkerhed (ECB/2011/25) (2011/870/EU) (EFT L 341, 22.12.2011, p.65)

Ændret ved:









▼B

DEN EUROPÆISKE CENTRALBANKS AFGØRELSE

af 14. december 2011

om yderligere midlertidige foranstaltninger vedrørende Eurosystemets refinansieringstransaktioner og belånbar sikkerhed

(ECB/2011/25)

(2011/870/EU)







STYRELSESRÅDET FOR DEN EUROPÆISKE CENTRALBANK HAR — under henvisning til traktaten om Den Europæiske Unions funktionsmåde, særlig artikel 127, stk. 2, første led, under henvisning til statutten for Det Europæiske System af Centralbanker og Den Europæiske Centralbank, særlig artikel 3.1 første led, og artikel 18.2, og ud fra følgende betragtninger: (1) I henhold til artikel 18.1 i statutten for Det Europæiske System af Centralbanker og Den Europæiske Centralbank kan Den Europæiske Centralbank (ECB) og de nationale centralbanker i medlemsstater, der har euroen som valuta, (herefter »NCB’er«) udføre lånetransaktioner med kreditinstitutter og andre markedsdeltagere, hvor lån ydes imod passende sikkerhed. De generelle betingelser, hvorunder ECB og NCB’erne er rede til at indgå i lånetransaktioner, herunder kriterierne for afgørelse af belånbarheden af sikkerheder med hensyn til Eurosystemets lånetransaktioner, er fastlagt i bilag I til retningslinje ECB/2000/7 af 31. august 2000 om Eurosystemets pengepolitiske instrumenter og procedurer ( 1 ) (herefter »Dokumentationsgrundlaget«). (2) Styrelsesrådet traf den 8. december 2011 afgørelse om yderligere forbedrede kreditstøtteforanstaltninger for at støtte bankers udlån og likviditet i pengemarkedet i euroområdet. I overensstemmelse med den afgørelse og for at forbedre likviditetsforsyningen til modparter for Eurosystemets pengepolitiske operationer bør der gives mulighed for at opsige eller ændre visse langfristede refinansieringstransaktioner før deres udløbstidspunkt, og der bør ske en udvidelse af kriterierne for afgørelse af brugbarheden af aktiver stillet som sikkerhed for Eurosystemets pengepolitiske operationer. (3) Der er behov for, at sådanne foranstaltninger gælder midlertidigt, indtil Styrelsesrådet vurderer, at det finansielle systems stabilitet giver mulighed for anvendelsen af Eurosystemets generelle rammer for pengepolitiske operationer — ud fra følgende betragtninger: TRUFFET FØLGENDE AFGØRELSE:







Artikel 1

Yderligere foranstaltninger vedrørende refinansieringstransaktioner og belånbar sikkerhed

1. Reglerne for gennemførelsen af Eurosystemets pengepolitiske operationer og belånbarhedskriterierne for sikkerhed fastlagt i denne afgørelse skal gælde i sammenhæng med Dokumentationsgrundlaget.

2. I tilfælde af uoverensstemmelse mellem denne afgørelse og Dokumentationsgrundlaget, således som dette er gennemført nationalt af NCB’erne, har førstnævnte forrang. NCB’erne skal fortsat anvende alle bestemmelser i Dokumentationsgrundlaget som hidtil, medmindre andet følger af denne afgørelse.

Artikel 2

Mulighed for at bringe til ophør eller ændre langfristede refinansieringstransaktioner

Eurosystemet kan træffe beslutning om, at modparter under visse betingelser kan reducere beløbet på eller bringe visse langfristede refinansieringstransaktioner til ophør før deres udløbstidspunkt.

▼M2

Artikel 3

Godkendelse af visse yderligere værdipapirer af asset-backed typen

1. Ud over værdipapirer af asset-backed typen (»asset-backed securities«), der kan anvendes i henhold til kapitel 6 i bilag I til retningslinje ECB/2011/14, skal værdipapirer af asset-backed typen, som ikke opfylder kreditvurderingskravene i henhold til afsnit 6.3.2. i bilag I til retningslinje ECB/2011/14, men som ellers opfylder alle belånbarhedskriterier for værdipapirer af asset-backed typen i henhold til retningslinje ECB/2011/14, være belånbare som sikkerhed for Eurosystemets pengepolitiske operationer, forudsat at de har to kreditvurderinger svarende til mindst triple B ( 2 ), på udstedelsestidspunktet og på et hvilket som helst tidspunkt herefter. De skal også opfylde alle følgende krav:

a) aktiver, der genererer pengestrømme, og som er sikkerhed for værdipapirer af asset-backed typen, skal tilhøre en af følgende aktivklasser: i) pantesikrede boliglån (»residential mortgages«), ii) lån til små og mellemstore virksomheder (SMV’er), iii) lån med pant i erhvervsejendomme (»commercial mortgages«), iv) billån, v) leasing og forbrugerfinansiering

b) en sammensætning af aktiver fra forskellige aktivklasser må ikke forekomme

c) aktiver, der genererer pengestrømme, og som er sikkerhed for værdipapirer af asset-backed typen, må ikke bestå af lån, som: i) er misligholdte på tidspunktet for udstedelsen af værdipapir af asset-backed typen ii) er misligholdte, når de indgår i værdipapiret af asset-backed typen i løbet af dettes levetid, f.eks. ved substitution eller erstatning af de aktiver, der genererer pengestrømme iii) på et hvilket som helst tidspunkt er strukturerede, syndikerede eller gearede (»leveraged loans«)

d) transaktionsdokumenterne for værdipapir af asset-backed typen skal indeholde bestemmelser om kontinuerlig servicering.

2. Værdipapirer af asset-backed typen nævnt i stk. 1, som har to kreditvurderinger svarende til mindst single A ( 3 ), skal underlægges et haircut på 16 %.

3. Værdipapirer af asset-backed typen nævnt i stk. 1, som ikke har to kreditvurderinger svarende til mindst single A, skal underlægges følgende haircuts: a) lån med pant i erhvervsejendomme stillet som sikkerhed for værdipapirer af asset-backed typen skal underlægges et haircut på 32 %, b) alle andre værdipapirer af asset-backed typen skal underlægges et haircut på 26 %.

4. En modpart må ikke stille et værdipapir af asset-backed typen, der er belånbar i henhold til stk. 1, som sikkerhed, hvis denne eller enhver tredjepart med hvilken denne har tætte forbindelser, agerer som en rentehedgeudbyder for værdipapiret af asset-backed typen.

5. I denne artikel har udtrykkene »små virksomheder« og »mellemstore virksomheder« samme betydning som i Kommissionens henstilling 2003/361/EF af 6. maj 2003 om definitionen af mikrovirksomheder, små og mellemstore virksomheder ( 4 ).

6. En NCB kan som sikkerhed for Eurosystemets pengepolitiske operationer modtage værdipapirer af asset-backed typen, hvis underliggende aktiver omfatter pantesikrede boliglån eller lån til små og mellemstore virksomheder, eller begge, og som ikke opfylder kreditvurderingskravene i henhold til afsnit 6.3.2 i bilag I til retningslinje ECB/2011/14 og kravene nævnt i stk. 1, litra a) til d) og stk. 4, ovenfor, men som ellers opfylder alle belånbarhedskriterier for værdipapirer af asset-backed typen i henhold til retningslinje ECB/2011/14, og som har to kreditvurderinger svarende til mindst triple B. Sådanne værdipapirer af asset-backed typen begrænses til værdipapirer udstedt før den 20. juni 2012 og skal underlægges et haircut på 32 %.

▼B

Artikel 4

Godkendelse af visse yderligere gældsfordringer

1. En NCB kan som sikkerhed for Eurosystemets pengepolitiske operationer modtage gældsfordringer, som ikke opfylder Eurosystemets belånbarhedskriterier.

2. NCB’erne fastlægger belånbarhedskriterier og risikostyringsforanstaltninger for modtagelse af gældsfordringer i henhold til stk. 1. Sådanne belånbarhedskriterier og risikostyringsforanstaltninger er underlagt Styrelsesrådets forudgående godkendelse.

▼M1

Artikel 4a

Modtagelse af visse statsgaranterede bankobligationer

1. De nationale centralbanker er ikke forpligtede til som sikkerhed for Eurosystemets kreditoperationer at modtage belånbare bankobligationer, som garanteres af en medlemsstat, der er underlagt et program fra EU/Den Internationale Valutafond, eller af en medlemsstat med en kreditvurdering, som ikke opfylder Eurosystemets benchmark for opstillingen af mindstekravet for høje kreditstandarder for udstedere og garanter af omsættelige aktiver i overensstemmelse med afsnit 6.3.1 og 6.3.2 i Dokumentationsgrundlaget.

2. De nationale centralbanker underretter Styrelsesrådet, såfremt de træffer beslutning om ikke at modtage de i stk.1 beskrevne værdipapirer som sikkerhed.

▼M3

Artikel 4b

Accept af statsgaranterede bankobligationer

1. Modparter, som udsteder belånbare bankobligationer, der er garanteret af en enhed i den offentlige sektor inden for EØS, som kan udskrive skatter, må ikke stille sådanne obligationer eller tilsvarende obligationer udstedt af enheder med snævre forbindelser som sikkerhed for Eurosystemets kreditoperationer ud over den nominelle værdi af disse obligationer, der allerede er stillet som sikkerhed på dagen, hvor denne afgørelse træder i kraft.

2. I særlige tilfælde kan Styrelsesrådet træffe beslutning om dispensation fra kravet i stk. 1. En anmodning om dispensation skal ledsages af en finansieringsplan.

▼B

Artikel 5

Afsluttende bestemmelser

Denne afgørelse træder i kraft den 19. december 2011.